Elisabeth

Elisabeth

Elisabeth er 37 år, gift, tre barn, jenter på 4 og 7 sammen med mannen og gutt på 12 fra et tidligere ekteskap. Pasienten er vokst opp med mor, stefar og en yngre halvsøster. Har aldri hatt kontakt med sin biologiske far som døde i en ulykke da hun var ni måneder gammel. Godt forhold til stefaren som hun betrakter som sin egentlige far.

Pasienten opplever førstegangsdepresjon som har vart i ca 6 måneder. Langtidssykemeldt fra jobben som konsulent i administrasjonen på en høyskole. Hun trives med jobben, men føler seg ofte usikker på om hun gjør en god nok jobb.

Symptomer i form av mindre selvtillit, grubling, håpløshet, engstelse, tristhet, tretthet, tilbaketrekning. Har etter hvert fått ubehagelige kroppslige reaksjoner som bekymrer henne (press i brystet, stikninger i fingre, kvalme, uro og svimmelhet). Dette kommer sammen med tanker om at hun ikke kommer til å bli bedre.

Leverer og henter minste jenta i barnehage. Klarer stort sett å slite seg gjennom husarbeidet, men noen ganger blir hun bare liggende på sofaen til ungene kommer hjem. Har av og til suicidale tanker når hun tenker at hun aldri kommer til å bli bedre. Har prøvd antidepressiva, men sluttet pga ulike bivirkninger.

Har flere fritidsinteresser og hobbyer, men har stort sett sluttet med disse. Merker at hun har glede og nytte av fysisk aktivitet og vil gjerne komme mer i gang med det, men opplever at dørstokkmila blir lang. Motforestillingene øker på når hun skal ut og trene. Hun gir ofte opp og blir sittende passiv i sofaen. Blir nokså fort selvkritisk og misfornøyd, for så å love å ta seg sammen i morgen.

Har kontakt med en venninne fra skoletiden, men ellers har hun trukket seg tilbake fra sosiale situasjoner og holder seg for det meste hjemme. Hun vil helst unngå situasjoner der hun risikerer å treffe noen hun kjenner. Skammer seg over at hun ikke klarer å bli bedre og orker ikke å fortelle andre om hvordan hun har det.

Forholdet til mannen har blitt gradvis dårligere og hun er bekymret for at han vil skille seg og at han ser seg etter en ny dame.